Oznámenie Komisie Európskemu parlamentu podľa článku 251 ods. 2 druhého pododseku Zmluvy o ES o spoločnej pozícii Rady k prijatiu nariadenia Európskeho parlamentu a Rady o zriadení Agentúry pre spoluprácu energetických regulátorov /* KOM/2008/0908 v konečnom znení/2 - COD 2007/0197 */





[pic] | KOMISIA EURÓPSKYCH SPOLOČENSTIEV | Brusel, 12.1.2009 KOM(2008) 908 v konečnom znení 2007/0197 (COD) OZNÁMENIE KOMISIE EURÓPSKEMU PARLAMENTU podľa článku 251 ods. 2 druhého pododseku Zmluvy o ES o spoločnej pozícii Rady k prijatiu nariadenia Európskeho parlamentu a Rady o zriadení Agentúry pre spoluprácu energetických regulátorov 2007/0197 (COD) OZNÁMENIE KOMISIE EURÓPSKEMU PARLAMENTU podľa článku 251 ods. 2 druhého pododseku Zmluvy o ES o spoločnej pozícii Rady k prijatiu nariadenia Európskeho parlamentu a Rady o zriadení Agentúry pre spoluprácu energetických regulátorov 1. SÚVISLOSTI Návrh predložený Európskemu parlamentu a Rade [dokument KOM(2007) 530 – 2007/0197/COD] dňa: | 19. 9. 2007 | Stanovisko Európskeho hospodárskeho a sociálneho výboru doručené dňa: | 22. 4. 2008 | Stanovisko Výboru regiónov doručené dňa: | 10. 4. 2008 | Stanovisko Európskeho parlamentu (prvé čítanie) doručené dňa: | 18. 6. 2008 | Spoločná pozícia prijatá jednomyseľne dňa: | [9. 1. 2009] | 2. CIEĽ NÁVRHU KOMISIE Tento návrh je súčasťou tretieho balíka legislatívnych opatrení v súvislosti s vnútorným trhom EÚ s plynom a elektrickou energiou (ďalej len „tretí balík“) a zahŕňa dve smernice a tri nariadenia. Hlavným cieľom balíka je zaviesť regulačný rámec potrebný na zabezpečenie plnej účinnosti otvorenia trhu a na vytvorenie jednotného trhu EÚ s plynom a elektrickou energiou v záujme občanov a priemyselných odvetví Európskej únie. To pomôže udržiavať čo najnižšie ceny, ako aj zvyšovať kvalitu služieb a bezpečnosť dodávky. Dosahuje sa to prostredníctvom týchto hlavných opatrení: - účinnejším regulačným dohľadom nezávislých národných regulačných orgánov, - zriadením agentúry s cieľom zabezpečiť účinnú spoluprácu medzi národnými regulačnými orgánmi, ako aj prijímať rozhodnutia o všetkých významných cezhraničných otázkach, - povinnou spoluprácou medzi prevádzkovateľmi sústav s cieľom harmonizovať všetky pravidlá týkajúce sa prenosu energie v rámci Európy a koordinovať plánovanie investícií, - účinným oddelením výroby a prenosu elektrickej energie s cieľom vylúčiť akýkoľvek konflikt záujmov, podporovať investície do sústav a predchádzať akémukoľvek diskriminačnému správaniu, - zvýšenou mierou transparentnosti a lepším fungovaním maloobchodného trhu, - zvýšenou mierou solidarity a regionálnej spolupráce medzi členskými štátmi s cieľom zabezpečiť väčšiu bezpečnosť dodávky. 3. PRIPOMIENKY K SPOLOČNEJ POZÍCII 3.1. Všeobecné pripomienky Spoločné pozície prijaté Radou k piatim právnym textom, ktoré vytvárajú tretí balík, zahŕňajú všetky základné prvky návrhu Komisie potrebné na zabezpečenie riadneho fungovania vnútorného trhu s plynom a elektrickou energiou a v širšom zmysle na dosiahnutie hlavných uvedených cieľov. Komisia preto môže pozíciu vo všeobecnosti podporiť (pozri bod 3.2). V prvom čítaní sa pozornosť zamerala na dosiahnutie dohody v rámci Rady. Pozmeňujúce a doplňujúce návrhy prijaté Európskym parlamentom preto neboli formálne začlenené do spoločnej pozície. Na tento účel sa uskutočnia rokovania v priebehu druhého čítania. Niektoré pozmeňujúce a doplňujúce návrhy prijaté Európskym parlamentom sa však v spoločnej pozícii zohľadnili (pozri bod 3.3). Komisia je toho názoru, že viaceré pozmeňujúce a doplňujúce návrhy nezahrnuté do spoločnej pozície by sa mali zohľadniť v druhom čítaní (pozri bod 3.4). 3.2. Konkrétne pripomienky Hlavné zmeny uvedené v návrhu Komisie sú nasledujúce: Spoločná pozícia zahŕňa ustanovenia zamerané na vyváženie pracovných vzťahov medzi agentúrou, európskymi sieťami prevádzkovateľov prenosových sústav (ENTSO) a Komisiou, pokiaľ ide o ustanovovanie a monitorovanie sieťových predpisov [1]. 1. Článok 6 ods. 4 druhý pododsek: Agentúra predloží návrh nezáväzného rámcového usmernenia Komisii, v ktorom uvedie jasné a objektívne zásady vytvárania sieťových predpisov. Toto usmernenie predstavuje rámec pre sieťové predpisy bez toho, aby bola narušená autonómia ENTSO pri navrhovaní predpisov. 2. Článok 6 ods. 4 tretí a štvrtý pododsek: Agentúra poskytne ENTSO odôvodnené stanovisko k návrhom sieťových predpisov vypracovaných ENTSO. Len čo sa agentúra presvedčí, že sieťové predpisy spĺňajú príslušné rámcové usmernenie, predloží ich Komisii a môže odporučiť ich prijatie. V prípade, ak sa ENTSO nepodarí vypracovať sieťový predpis, Komisia môže o vypracovanie návrhu sieťového predpisu požiadať agentúru. 3. Článok 6 ods. 5 a 6: Agentúra monitoruje vykonávanie sieťových predpisov zo strany ENTSO a podáva o ňom správy Komisii. Na základe návrhu Komisie by agentúra mohla prijímať individuálne rozhodnutia vychádzajúc z usmernení prijatých v rámci komitologického postupu po nadobudnutí účinnosti tretieho balíka, t. j. o otázkach, ktoré sa pôvodne nezohľadnili v smerniciach a/alebo nariadeniach. Tým by sa mala zabezpečiť určitá miera flexibility pri určovaní úlohy agentúry v kontexte neustáleho rozvíjania vnútorného trhu s plynom a elektrickou energiou. V spoločnej pozícii sa vypúšťajú odkazy na usmernenia v článku 7 ods. 1, čím sa obmedzuje rámec Komisie a agentúry pri reakcii na vývoj trhu. Rada do značnej miery obmedzila právomoci agentúry podľa článku 9, dôsledkom čoho by mala agentúra udeľovať výnimky (napríklad z požiadaviek na oddelenie týkajúcich sa cezhraničných prenosových sústav) len ako poslednú možnosť . Touto zmenou sa do značnej miery obmedzuje regulačný dohľad agentúry nad cezhraničnými otázkami . Na základe spoločnej pozície bude mať správna rada (SR) namiesto 12 členov (6 menuje Rada, 6 Komisia) podľa návrhu Komisie len 6 členov (5 menuje Rada, 1 Komisia). Táto zmena nerešpektuje zásadu rovnakého zastúpenia dvoch vetiev výkonnej moci Spoločenstva v rámci SR. Príslušný pozmeňujúci a doplňujúci návrh Európskeho parlamentu (návrh 44) je vyváženejší. Rada posilňuje právomoci rady regulačných orgánov (RRO) a obmedzuje tak právomoci riaditeľa (článok 15 ods. 2, článok 14 ods. 1 a článok 16 ods. 3). Agentúra je nezávislým orgánom Spoločenstva na čele s riaditeľom. Riaditeľ by mal mať potrebnú autoritu a právomoci na vedenie agentúry. Tieto právomoci by boli do značnej miery obmedzené, ak by sa na RRO, ktorá zastupuje národné regulačné orgány, preniesli právomoci na základe spoločnej pozície. 3.3. Aspekty spoločnej pozície, v ktorých sa zohľadňujú pozmeňujúce a doplňujúce návrhy Európskeho parlamentu V spoločnej pozícii sa zohľadňujú podstatné prvky týchto pozmeňujúcich a doplňujúcich návrhov alebo ich časti: návrh 19 o vydávaní odporúčaní určených prevádzkovateľom prenosovej/prepravnej sústavy (PPS), návrh 23 o vypracovaní usmernení so zásadami harmonizácie predpisov týkajúcich sa siete a o odporúčaní predloženom Komisii v prípade, ak PPS nezabezpečia vykonávanie predpisov týkajúcich sa siete, návrh 40 o konzultáciách s účastníkmi trhu, spotrebiteľmi a koncovými používateľmi, návrh 44 o znížení počtu členov správnej rady (SR) z 12 na 6, návrh 45 o riaditeľovi agentúry a predsedovi rady regulátorov (RR), ktorí sa zúčastňujú na rokovaniach SR, návrhy 47 a 48 o nezávislosti členov SR, návrh 49 o nezlučiteľnosti členstva v SR a členstva v RR, návrh 51 o úlohe RR pri menovaní riaditeľa, návrh 53 o zverejnení pracovného programu agentúry, návrh 54 o disciplinárnej právomoci SR nad riaditeľom po konzultácii s RR, návrh 58 o pravidlách hlasovania RR, návrh 59 o obsahu rokovacieho poriadku, návrh 64 o hodnotení pred možným predĺžením funkčného obdobia riaditeľa a o požiadavke konzultácií SR s RR pred predĺžením funkčného obdobia riaditeľa, návrh 65 o posilnení úlohy RR, návrh 66 o práve Európskeho parlamentu vyzvať riaditeľa agentúry, aby podal správu o plnení svojich povinností, a návrh 68 o ustanovení, že výzva na vyjadrenie záujmu o členstvo v odvolacej rade musí byť verejná. 3.4. Pozmeňujúce a doplňujúce návrhy Európskeho parlamentu schválené Komisiou, ale neprijaté Radou Komisia môže úplne alebo čiastočne akceptovať väčšinu pozmeňujúcich a doplňujúcich návrhov Parlamentu (v niektorých prípadoch pod podmienkou presnejšieho znenia alebo prepracovania návrhu). To sa týka týchto hlavných otázok: Parlament navrhuje zahrnúť do zoznamu úloh agentúry toto: podporovať medziregionálnu spoluprácu trhov s energiou (návrh 19), koordinovať komunikáciu medzi prevádzkovateľmi prenosových/prepravných sústav z Európskej únie a z tretích krajín (návrh 24), poskytovať Komisii, členským štátom a príslušným regulačným orgánom stanovisko k tomu, či je rozhodnutie prijaté regulačným orgánom v súlade s právnymi predpismi Spoločenstva týkajúcimi sa energetickej politiky (návrhy 32 a 33), a monitorovať určitý vývoj na trhu s plynom a elektrickou energiou (návrhy 35 a 41). Parlament takisto navrhuje, aby agentúra prijímala vynucovacie rozhodnutia v súvislosti s PPS, ktorí nezaviedli predpisy týkajúce sa sietí (návrh 26), aby monitorovala postup schvaľovania výstavby nových cezhraničných kapacít (návrh 27) a aby vypočítavala kapacitu PPS v prípade takýchto sústav (návrh 28). Komisia by mohla v zásade akceptovať pridelenie uvedených právomocí agentúre za predpokladu, že tieto právomoci nie sú vo svojej podstate právomocami voľného uváženia a že agentúra prijíma iba individuálne rozhodnutia pri uplatňovaní noriem Spoločenstva v osobitných prípadoch a vykonáva tieto právomoci za jasne vymedzených podmienok. Komisia akceptuje úlohu správnej rady prijímať výročnú správu o vývoji na trhu s plynom a elektrickou energiou (návrh 43). 4. ZÁVERY V spoločnej pozícii sú zachované kľúčové prvky návrhu Komisie. V prípade významných otázok sa vďaka spoločnej pozícii dosahuje primeraná rovnováha a uskutočniteľný kompromis, čím sa umožní nenarušené fungovanie vnútorného trhu s plynom a elektrickou energiou. Komisia a agentúra by však mali mať silnejší dohľad s cieľom zabezpečiť harmonizované uplatňovanie tretieho balíka a nenarušené fungovanie vnútorného trhu. Komisia preto podporuje spoločnú pozíciu, ale dôrazne odporúča posilnenie dohľadu Komisie a agentúry. Komisia je aj toho názoru, že viaceré pozmeňujúce a doplňujúce návrhy prijaté Európskym parlamentom v prvom čítaní by sa mali začleniť do pozície len v rámci druhého čítania. [1] Celkový systém ustanovovania predpisov týkajúcich sa siete sa uvádza v článku 6 spoločnej pozície k nariadeniu o podmienkach prístupu do siete pre cezhraničné výmeny elektrickej energie a v príslušnej spoločnej pozícii k cezhraničným výmenám plynu.